Mihál, Jozef, poslanec NR SR (2014-06-24):
Ďakujem pekne za slovo, vážený pán predsedajúci, vážený pán minister, pripájam sa ku gratulantom, vážený pán spravodajca, vážené kolegyne, kolegovia, vážení prítomní na balkóne, ja chcem podporiť tento návrh, pretože z toho jednoducho pragmaticko-technického hľadiska je potrebné takúto zmenu urobiť, aby sme neznižovali sumu životného minima. Pán minister, myslím v úvodnom slove, dostatočne výstižne pomenoval a odkázal, čo všetko zmena životného minima znamená a v prípade, že by životné minimum pokleslo, pretože tak je dnes daný zatiaľ platný zákon, tak by to znamenalo vlastne pokles niektorých parametrov. Ja chcem ale nadviazať na vaše slová, ale otočiť to trošku, poukázať, že tým, že sa schváli táto úprava, je nevyhnutná, čiže opakujem ešte raz, že ju podporujem. Chcem vám povedať, že čo všetko sa vlastne stane po 1. 7., no nepoviem úplne všetko to, čo sa stane, ale vypichnem niektoré veci, ktoré sa teda stanú po 1. 7., s ktorými možno naši ľudia, občania nepočítajú a čo to vlastne pre nich bude znamenať. Bude to teda znamenať napríklad to, že daňový bonus na dieťa zostane na súčasnej výške 21 eur a 41 centov, čiže nebude sa, nebude sa zvyšovať tak, ako to bolo zvykom po minulé roky, že ministerstvo financií jednoducho ušetrí. Od 1. januára 2015 sa nebude zvyšovať ani výška prídavku na dieťa, zostane na úrovni 23 eur 52 centov na tej tohtoročnej, čiže znovu ministerstvo financií, respektíve rozpočet ministerstva práce ušetrí. A čo je dôležité, nebude sa zvyšovať ani nezdaniteľná čiastka na daňovníka, na manželku, zostane zachovaná na súčasnej úrovni 3 803 eur, čo je teda veľmi zaujímavé, pretože tie nominálne mzdy rastú. To je nespochybniteľný fakt a je to dobré. Čiže v priemere ľuďom možno o 10, o 15 eur, ale rastú, ale tým, že zostane nezdaniteľná časť na rovnakej úrovni, ako dnes, tak najmä tí nízkopríjmoví občania, ktorí majú príjem na úrovni 350, no to nebude, lebo zvýšite minimálnu mzdu, možno tých 400 – 450 eur, tak nepocítia žiadne zlepšenie, ktoré inak tradične, ale to nebolo dané tradíciou, ale bolo to dané normálnym ekonomickým vývojom, kde tá nezdaniteľná čiastka stúpla a tým pádom proporčne výška daní zostala zachovaná. A to sa na budúci rok jednoducho nestane. Čiže nepriamo sa tým vlastne zvýšia na Slovensku dane a zvýšia sa nízkopríjmovým ľuďom. Na to treba pamätať. A poviem ešte jednu vec, ktorú si treba veľmi dobre uvedomiť, a to je môj odkaz na ministerstvo financií, na ministerstvo financií. Je tu pojem, v zákone o dani z príjmov, ktorý sa volá zamestnanecká prémia, zamestnanecká prémia, vlastne záporná daň, ktorú ste vlastne zaviedli počas prvej vlády Roberta Fica v roku 2009 a ktorej zmyslom je vylepšiť čistý príjem nízkopríjmového zamestnanca. Čiže namiesto toho, aby dane platil, z titulu nízkeho príjmu dostane zamestnaneckú prémiu. To označenie je trošku nešťastné, pretože ide o špecifickú daňovú výhodu a pri zavedení tejto zamestnaneckej prémie v roku 2009 šlo o relatívne slušnú čiastku 181 eur. Pre človeka, ktorý zarába 300 – 400 eur mesačne, šlo o relatívne slušné, jednorazové síce ročne, ale prilepšenie. V súčasnosti je situácia taká, že za minulý rok, za rok 2013 maximálna možná zamestnanecká prémia už bola len 43 eur a pre tento rok, ktorý beží, pre rok 2014, a to sa už nedá zmeniť, to by bola retroaktivita, ale možno v pozitívnom prípade aj áno, by to možné bolo, to bude už len 27 eur. A ja teda upozorňujem a varujem ľudí na ministerstve financií, ak ma počúvajú, že ak sa nespraví zmena v legislatíve, tak pri vami avizovanom, pán minister, zvýšení minimálnej mzdy, kde hovoríte až o sume možno až do 400 eur, zamestnanecká prémia takýmto spôsobom zanikne. Úplne zanikne. Nebude o čom. Nebude o čom, pretože tie nožnice sa zatvárajú tým, ako relatívne rýchlo rastie minimálna mzda a ako relatívne pomaly rastie nezdaniteľná časť na daňovníka a keďže nezdaniteľná časť na daňovníka na budúci rok nebude rásť vôbec, zostane zachovaná, ale vy navrhujete, respektíve uvažujete o pomerne razantnom zvýšení minimálnej mzdy. Dobre, v poriadku, ako o tom sa teraz nebavme, len upozorňujem na to, že zamestnanecká prémia úplne zanikne. Podľa mojich prepočtov sa tak stane v prípade, že minimálna mzda bude 366 eur a viac. Čiže ak si, pán minister, presadíte minimálnu mzdu vyššiu ako 366 eur, tak v dobrom vás upozorňujem, že zanikne vlastne prvok v zákone o dani z príjmov, ktorým sa vylepšovali príjmy nízkopríjmových zamestnancov, a to zamestnanecká prémia. Čiže na to by sa malo pamätať a niečo pre to urobiť. To znamená legislatívnu zmenu, ale čo tá kompetencia ministerstva financií, pripomínam a ešte raz zdôrazňujem. Takže toto sú niektoré dopady toho, že životné minimum zostane zachované. Sú teda aj ďalšie, ale tie ste vlastne vymenovali, čiže nebudem zdržiavať, nebudem to opakovať. Zdôrazňujem najmä, že má to takéto pomerne zásadné dopady na náš daňový systém a hlavne tí, ktorí majú príjem relatívne nízky, na toto svojím spôsobom dosť môžu doplatiť. Ďakujem za pozornosť.